MONO แรลลี่ 8 วันพุ่ง 88% โบรกฯอัพเป้า 3.80 บ. มอง Q4/64 พลิกกำไร หนุนปี 65 ฟื้น
MONO แรลลี่ 8 วันพุ่ง 88% โบรกฯอัพเป้า 3.80 บ. มอง Q4/64 พลิกกำไร หนุนปี 65 เทิร์นอะราวด์ และคาดจะเติบโตต่อเนื่อง 90% ในปี 66 หนุนโดยธุรกิจทีวีและธุรกิจ OTT ที่เติบโต
20 ม.ค. 2565

ผู้สื่อข่าวรายงานว่าวันนี้ (20 ม.ค. 2565) ราคาหุ้นบริษัท โมโน เน็กซ์ จำกัด (มหาชน) หรือ MONO ณ เวลา 15:02 น. อยู่ที่ระดับ 2.92 บาท เพิ่มขึ้น 0.10 บาท หรือ 3.55% โดยทำจุดสูงสุดที่ 3.10 บาท และทำจุดต่ำสุดที่ 2.78 บาท ด้วยมูลค่าการซื้อขาย 558.23 ล้านบาท

ทั้งนี้ราคาหุ้น MONO ปรับตัวขึ้นมาต่อเนื่อง 8 วันติดนับตั้งแต่ราคาหุ้นปิดที่ระดับ 0.92 บาท เมื่อวันที่ 10 ม.ค. 65 คิดเป็นการปรับตัวเพิ่มขึ้น 1.37 บาท หรือคิดเป็น 88.38% 
บริษัทหลักทรัพย์ บัวหลวง จำกัด (มหาชน) ระบุในบทวิเคราะห์ (20 ม.ค. 2565) โดยทางฝ่ายวิจัยประเมิน ว่า MONO จะสามารถพลิกกลับเป็นกำไรได้ในไตรมาส 4/2564 และจะสร้างกำไรในทุกไตรมาสสำหรับปี 2565 ซึ่งจะส่งผลให้ปี 2565 เป็นปีของการเทิร์นอะราวด์อย่างแท้จริง อีกทั้งทางฝ่ายวิจัยคาดจะเติบโตต่อเนื่อง 90% ในปี 2566 หนุนโดยธุรกิจทีวีและธุรกิจ OTT ที่เติบโต โดยกลยุทธ์การเติบโตของธุรกิจ Streaming และ OTT ผ่านการเป็นพาร์ทเนอร์กับ 3BB ซึ่งจะเร่งการเติบโตขึ้นในปี 2565
โดยคาดว่าจำนวนผู้ใช้งานจะแตะ 1.10 ล้านราย ณ สิ้นปี 2565 (คิดเป็น 47% ของจำนวนผู้ใช้งาน 3BB ในปัจจุบัน ซึ่งยังต่ำกว่า 97% สำหรับ KT Corporation และ 65% สำหรับ TRUE) ในท้ายที่สุด ทางฝ่ายวิจัยมองว่า MONO จะสร้างแพลตฟอร์มที่รวม Streaming หลายๆเจ้าในประเทศไทยคล้ายกับ Roku ซึ่งจะสร้างการเติบโตผ่านโมเดลธุรกิจใหม่ในอนาคต
อย่างไรก็ดีทางฝ่ายวิจัยแนะนำจาก “ถือ” เป็น “ซื้อ” และปรับราคาเป้าหมายขึ้นจาก 1.80 บาท เป็น 3.80 บาท